**DAKTARAS KAROLIS ZABORSKIS- KRAŠTIETIS, KURIUO AŠ DIDŽIUOJUOSI**

 Laura Suvaizdytė

 Pandėlio gimnazijos gimnazistė

Šiandien mes gyvename informacinių technologijų ir vartotojiškos kultūros pasaulyje. Kalbant apie teigiamus ir neigiamus dalykus, visuomenėje vyrauja įvairios nuomonės ir požiūriai, jie nuolat keičiasi. Tokioje aplinkoje labai sunku susiformuoti tinkamas vertybes, todėl jaunas žmogus ieško autoriteto, kuris taptų orientyru, gyvenimo pavyzdžiu. Neretai juo tampa dažnai mus užvaldžiusiame televizijos, interneto ar žiniasklaidos pasaulyje matomas asmuo. Tačiau ne visada toks pasirinkimas yra tinkamas, nes autoritetu tampa tuščias žmogus, kuriam svarbiausia materialiniai dalykai, o ne tikrosios vertybės, padedančios formuotis pilnaverčiam ir dvasiškai turtingam asmeniui. Todėl pavyzdžio, kuris padėtų rasti tinkamą gyvenimo kelią, reikia ieškoti ne kažkur televizijoje ar pramogų pasaulyje, o savo aplinkoje ar tarp savo krašto iškilių žmonių, kurie kartais nepelnytai yra tiesiog užmirštami ir lieka tik istorijos šaltiniuose minimos pavardės. Tačiau pasidomėjus vieno ar kito tokio likimo žmogaus gyvenimu, jo nuveiktais darbais bei asmenybe, imi suprasti tikrąją autoriteto sąvoką. Viena tokių asmenybių yra Pandėlio krašte gyvenęs, miestą į nuošalų kaimą iškeitęs ir pandėliečių labui dirbęs gydytojas Karolis Zaborskis. Apie jį Lietuvoje mažai kas žino, tačiau Pandėlio krašto žmonėms iki šių dienų daktaras K.Zaborskis yra legendinis asmuo.

Karolis Zaborskis gimė 1868 metais Bagdalavoje. Tai nedidelis, šalia Apaščios kaimo esantis kaimelis, atokus ir retai žmonių lankomas. Jo motina buvo Pandėlio maršalkų Kosciolkovskių giminaitė, tėvas - bajoras Zaborskis. Šeimoje augo su kitais trimis vaikais. Nors tais laikais ne dažnai taip būdavo, tačiau visi keturi šeimoje augę vaikai buvo išleisti į mokslus. Tuo ypač rūpinosi ponia Zaborskienė ( vyras praėjus 10 metų po sūnaus Karolio gimimo mirė, o rūpintis vaikais teko našlei). Būsimas gydytojas lankė Mintaujos gimnaziją, kurioje mokėsi dauguma Lietuvos inteligentų sūnų, nes tai buvo buvo viena iš nedaugelio tuometinės Pietų Latvijos ir Šiaurės Lietuvos aukštesniųjų mokyklų. Vėliau baigė Tartu universitetą ir apgynė chirurgo daktaratą Vienos universitete. Ši biografijos dalis šiandien neatrodo kažkuo ypatinga, tačiau tuo metu tai buvo didelis pasiekimas

 Viena iš svarbesnių biografijos detalių tampa pasirinkta vieta praktikai. K. Zaborskis galėjo pasirinkti darbą mieste, kur buvo pakankamai geros sąlygos, tačiau jis to nepadarė. Gydytojas pasirinko savo gimtinę, Bagdalavos folvarkėlį. Šis žingsnis daugeliui buvo netikėtas ir netgi atrodė gana keistas: gyventi Dievo pamirštame užkampyje, kur nėra išsilavinusių žmonių ir, susidarius kritinei situacijai, nebūtų net su kuo pasitarti. Tačiau gydytojui Karoliui Zaborskiui rūpejo kiti dalykai. Ilgą laiką mokęsis Zaborskis suprato, kad vien teorija nepadės savęs atskleisti kaip gydytojo profesijos atstovo, suvokė, kad negalės palikti nieko vertingo šiame pasaulyje. Jo vaidmuo begalinėje visatoje bus mažas, tiesiog neįžiūrimas ir prisiminimas apie jį išnyks iš visų atminties. Dėl to jis norėjo įprasminti savo gyvenimą, pasijusti svarbus. Galbūt tai atrodytų savanaudiška, bet, mano manymu, nieko panašaus. Kelias, kurį gydytojas pasirinko savo tikslo įgyvendinimui, nepanašus į savanaudžio ir siekiančio asmeninės gerovės. Zaborskis pasirinko Pandėlio kraštą žinodamas, jog čia jis bus reikalingas, galės tarnauti pasirinktai profesijai, gyvybei ir jausis reikalingas, padėdamas kaimo žmonėms. Tačiau tai nebuvo vienintelė priežastis. Daug ką lėmė ir jaučiama pareiga padėti ten vis dar ūkininkaujančiai, vienai gyvenančiai motinai bei gimtinės šauksmas. Juk kas gali pamiršti ajerais kvepiančią Apaščios pakrantę ar prie kelio augusį milžinišką ąžuolą, įsikibusį į Apušoto žemę. To nepamiršo ir Karolis Zaborskis. Taigi jis grįžo į gimtąjį kraštą, neišsigandęs laukusių sunkumų ir tapęs tam tikra priešprieša dabartiniam jaunimui. Šiais laikais jauni žmonės vis stengiasi ištrūkti iš savo krašto į platų pasaulį, o ne bandyti įprasminti savo gyvenimą gimtinėje nuveiktais darbais. Šiuo metu spaudoje rašoma, kad trūksta gydytojų ne tik mūsų rajone, bet ir Lietuvoje- vis daugiau jų emigruoja į kitas šalis. Aišku, galima pateisinti tokį elgesį – juk nesudaromos tinkamos darbo ir gyvenimo sąlygos, bet, žvelgiant į daktaro K.Zaborskio pasiaukojimą, kyla prieštaringi jausmai. Galbūt ir šiandien jaunas žmogus gyvenimą ir darbą gimtinėje galėtų suvokti kaip pareigą sau, savo šeimai, savo tautai ir Lietuvai. Aš tikiu tokia pasiaukojimu, nes juk būtent mūsų karta turėtų kurti Lietuvos ateitį.

 Visą straipsnį skaitykite žurnale